Účastník olympijských hierÚčastník olympijských hier 

**Anna Vladimirovna Čičerovová** (rus. *Анна Владимировна Чичерова*, \* 22. júla 1982, Jerevan, Arménska SSR) je ruská atlétka, olympijská víťazka, majsterka sveta a halová majsterka Európy v skoku do výšky.

Kariéra
-------

### Juniorské úspechy

Prvýkrát na seba táto 178 cm vysoká atlétka upozornila v roku 1999 na prvom ročníku MS v atletike do 17 rokov v poľskej Bydgoszczi, kde získala zlatú medailu za skok vo výške 189 cm. O rok neskôr skončila na majstrovstvách sveta juniorov v Santiagu de Chile výkonom 185 cm tesne pod stupňami víťazov, na štvrtom mieste. V júli 2001 sa konali juniorské majstrovstvá Európy v talianskom Grossete, kde Čičerovová prekonala výšku 190 cm a vybojovala si striebornú medailu. V tom istom roku skončila na svetovej letnej Univerziáde v Pekingu s výkonom 185 cm na ôsmom mieste.

### Seniorské úspechy

Prvé úspechy medzi dospelými si pripísala v roku 2003, keď najprv vybojovala za 199 cm bronzovú medailu na halových ME v Birminghame. V lete sa na svojich prvých majstrovstvách sveta v Paríži umiestnila na šiestom mieste, keď pokorila latku na stojanoch vo výške 195 cm. O rok neskôr, v roku 2004, sa konali ďalšie halové MS v maďarskej Budapešti, kde prekonala vo finále rovné dva metre a získala striebornú medailu. Na letných olympijských hrách v Aténach postúpila do finále, kde sa umiestnila na šiestom mieste.[chýba zdroj]

V roku 2005 získala hneď dve zlaté medaily z atletických šampionátov. Na halovom ME v Madride prekonala 201 cm a nechala za sebou domácu výškarku, Španielku Ruth Beitiaovú, ktorá preskočila 199 cm a skončila na druhom mieste. Na svetovom šampionáte vo fínskych Helsinkách skončila pod stupňami víťazov na štvrtom mieste. Zlatú medailu však vybojovala na XXIII. Letnej Univerziáde v tureckom Izmire, kde jej k titulu stačilo prekonať 190 cm.

Halové majstrovstvá sveta 2006 sa konali v Moskve, na domácej pôde sa však ruská výškarka vinou zranenia neobjavila. Vrcholom letnej atletickej sezóny boli ME v atletike vo švédskom Göteborgu, kde obsadila siedme miesto. V roku 2007 sa konali MS v japonskej Osake, kde si vo finále vylepšila osobný rekord o dva centimetre pod holým nebom a za 203 cm získala spoločne s Taliankou Antoniettou Di Martinovou striebornú medailu.

V halovej sezóne 2008 predviedla najlepšie 198 cm v rumunskej Bukurešti a na halových MS vo Valencii neštartovala. Na letných olympijských hrách v Pekingu vybojovala výkonom 203 cm bronzovú medailu. Na výške 199 cm sa zachránila tretím pokusom, následné dve výšky (201 a 203 cm) však prekonala na prvý pokus. Medaila jej bola odobratá v roku 2016 na základe spätného testovania vzoriek, ktoré u nej odhalilo anabolický steroid turinabol. V roku 2009 vybojovala výkonom 202 cm striebornú medailu na majstrovstvách sveta v Berlíne. Táto medaila jej nakoniec bola z rovnakého dôvodu taktiež odobratá.

V deň svojich 29. narodenín preskočila na ruskom atletickom šampionáte v Čeboksaroch 207 centimetrov, čím si o tri centimetre vylepšila osobný rekord a o jeden centimeter vylepšila národný rekord Jeleny Slesarenkovej z roku 2004. Po dvoch strieborných medailách v rade dokázala na MS v atletike 2011 v juhokórejskom Tägu získať titul majsterky sveta, keď porazila Blanku Vlašićovú.[chýba zdroj]

### Sezóna 2012

Pred halovým svetovým šampionátom v Istanbule päťkrát v rade zvíťazila a vždy prekonala dvojmetrovú hranicu. 4. februára na výškarskom mítingu v nemeckom Arnstadte dokázala zvíťaziť výkonom 206 cm, čo je tretí najlepší halový výkon všetkých čias. Víťaznú sériu Čičerovovej zastavila na halovom MS Američanka Chaunté Lowe, ktorá vybojovala výkonom 198 cm zlatú medailu. Čičerovová sa spoločne s ďalšími dvomi skokankami podelila o striebro.[chýba zdroj]

Z dôvodu prípravy na olympijské hry vynechala Čičerovová ME v atletike v Helsinkách. Posledné preteky pred olympiádou absolvovala v Londýne v rámci Diamantovej ligy na mítingu Aviva, kde skončila tretia (194 cm). Na letných olympijských hrách 2012 v Londýne bola najväčšou adeptkou na zisk zlatej medaily. Úlohu favoritky nakoniec splnila, keď sa vo finále ako jediná dokázala preniesť cez 205 cm. Túto výšku zdolala na druhý pokus a všetky predošlé na prvý pokusom.

Referencie
----------

1. ↑   *Anna CHICHEROVA* [online]. olympics.com, [cit. 2024-02-13]. Dostupné online.
2. ↑   *Olympedia – Anna Chicherova* [online]. www.olympedia.org, [cit. 2024-01-28]. Dostupné online.
3. ↑  UNKNOWN. *Women Track and Field Olympians : Anna Chicherova* [online]. 2014-05-09, [cit. 2024-01-28]. Dostupné online.
4. ↑   *European Junior Championships 2001* [online]. web.archive.org, 2011-05-21, [cit. 2024-01-28]. Dostupné online. Archivované 2011-05-21 z originálu.
5. ↑   *Women High Jump Athletics X World Championship 2005 Helsinki (FIN) - Monday 08.08* [online]. www.todor66.com, [cit. 2024-01-28]. Dostupné online.
6. ↑   *World Student Games (Universiade - Women)* [online]. gbrathletics.com, [cit. 2024-01-28]. Dostupné online.
7. ↑   *iaaf.org - Osaka 2007 - Results* [online]. web.archive.org, 2012-10-20, [cit. 2024-01-28]. Dostupné online. Archivované 2012-10-20 z originálu.
8. ↑   *Women High Jump Athletics Olympic Games 2008 Beijing (CHN) - Saturday 23.08 - Gold Medal: Tia Hellebaut, Belgium* [online]. www.todor66.com, [cit. 2024-01-28]. Dostupné online.
9. ↑  WEBMASTER@TYDEN.CZ, TYDEN, www tyden cz, e-mail:. *Výškařka Čičerovová musí vrátit olympijskou medaili, brala steroidy* [online]. TÝDEN.cz, 2016-10-06, [cit. 2024-01-28]. Dostupné online. (po česky)
10. ↑   *Sanctions for anti-doping rule violations in athletics as of 29 January 2018* [online]. [Cit. 2023-02-13]. Dostupné online. Archivované 2018-02-02 z originálu.
11. ↑  IDNES.CZ, ČTK. *Výškařka Čičerovová zářila, na ruském šampionátu skočila 207 centimetrů* [online]. iDNES.cz, 2011-07-22, [cit. 2024-01-28]. Dostupné online. (po česky)
12. ↑  ČTK, iDNES cz. *Čičerovová skočila třetí výkon halové historie, Bába skončil pátý* [online]. iDNES.cz, 2012-02-04, [cit. 2024-01-28]. Dostupné online. (po česky)
13. ↑  GRIM, Martina Kučerová, Filip. *Česká štafeta byla ve finále sedmá. Farah má druhé vytrvalecké zlato* [online]. iDNES.cz, 2012-08-11, [cit. 2024-01-28]. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Anna Čičerovová**

Externé odkazy
--------------

* Na stránke svetovej atletiky